Henrik Sass Larsen (S), 2014-04-22:
Jeg skal sige tak til alle de partier, som har støttet forslaget, og dem har der jo heldigvis været flest af.
Jeg er med på, at vi i forbindelse med udvalgsarbejdet får belyst alle de delområder, som også har været nævnt i debatten, sådan at vi kan være sikre på at få fyldestgørende svar på alt, hvad der er blevet rejst af spørgsmål her ved førstebehandlingen.
Også eventuelle spørgsmål, der måtte komme til i forbindelse med udvalgsarbejdet, skal der selvfølgelig svares på.
Jeg vil prøve at komme ind på et par enkelte delområder.
Allerførst kan man jo stille sig selv det overordnede spørgsmål: Hvorfor overhovedet foretage den her lovgivning?
Jeg tror faktisk, at det har været fremme, hvad det egentlig skal nytte, hvad det skal til for.
Målet er meget enkelt, nemlig at der er endnu flere af de skibe, der sejler igennem de danske farvande, som tager lods om bord, og der mener vi, at det, at priserne kommer ned, vil medføre, at flere vil gøre det.
Så det er det ene formål, vi har i forhold til det.
Det andet er, at vi også mener, at en konkurrencesituation er på sin plads for at effektivisere området.
Det mener vi generelt er et sundt og godt princip, også inden for offentlig virksomhed.
En anden ting, der har været rejst, er bekymringen omkring sikkerhed, miljøspørgsmål, og jeg håber, at vi har taget så meget højde for det i forbindelse med lovforslaget her, og jeg gør det også gerne uddybende, at der ikke skulle være nogen bekymringer tilbage.
Det er ikke sådan, at enhver kan komme ind fra siden og lige pludselig slå sig ned som lods i de danske farvande.
Det kræver nogle meget nøje afstemte kvalifikationer, og vi er endda inde på at skærpe de her forskellige krav, der stilles i forbindelse med det, at man har et certifikat til lodsning i de danske farvande.
Så vi mener faktisk, at vi med forslaget også tager højde for en eventuel kritik, der kunne være heraf, og giver mulighed for øget sikkerhed i forbindelse med sejlads gennem de danske farvande.
Så vil jeg vende lidt tilbage til nogle af de første spørgsmål, som også er blevet stillet, og som er kommet op i debatten, nemlig: Hvorfor alle de her initiativer?
Der var jo en analyse, der lå til grund for det, men måske også for historiens fuldstændigheds skyld vil jeg sige, at det jo også var sådan, at der var nogle problemer i forbindelse med økonomien og Danpilot.
Man havde faktisk rodet sig ud i nogle svære vanskeligheder med en række forpligtelser, og økonomien var ikke velfungerende.
Det er opsigtsvækkende uanset hvad, og man kan selvfølgelig godt kalde det social dumping, når vi har nogle gennemsnitslønninger, som er i den klasse, der er blevet listet op i forbindelse med den rapport, som er blevet udarbejdet.
Der er vi måske nok ude et sted, hvor det, at man har en selvregulering i forhold til at opkræve diverse gebyrer, måske ikke lige er hensigtsmæssigt, så derfor er det sundt at få en konkurrence ind på det område, fordi det også er med til at regulere området.
Jeg kan fuldt ud tilslutte mig den konservative ordførers bemærkninger, i og med at det her jo ikke er et spørgsmål om, at vi ønsker at gøre noget dårligt for statens selskab, Danpilot.
De kan jo faktisk vinde mange af de her opgaver, og det ville da være alle tiders.
Det er jo, fordi vi ønsker at fremme det første formål, jeg sagde, nemlig at vi har sikkerhed i forhold til de danske farvande, og at vi ønsker, at flest muligt tager lodser om bord, så derfor forslaget.